Diari Oficial de la Generalitat Valenciana


Sumari del DOGV 9472, del 17-11-2022 (2022/10413)

RESOLUCIÓ de 8 de novembre de 2022, de la Secretaria Autonòmica d'Educació i Formació Professional, per la qual es convoca l'activitat de formació del professorat iMou-te.
---------------------------------------------------------------------------------------------------------------------------------------------------------------------------

### Dades del document

Número de DOGV
:   9472

Data del DOGV
:   17-11-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/10775


Data del document
:   08-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 8 de novembre de 2022, de la Secretaria Autonòmica d'Educació i Formació Professional, per la qual es convoca l'activitat de formació del professorat iMou-te. [2022/10539]  
Índex  
Primer. Objecte i àmbit d'aplicació  
Segon. Objectius de l'activitat formativa  
Tercer. Finalitat i estructura de l'activitat formativa  
Quart. Participació i organització  
a) Centres iMou-te A amfitrions  
b) Centres iMou-te O observadors  
Cinqué. Compromisos adquirits per les parts  
Sisé. Sol·licitud, termini i lloc de presentació de sol·licituds  
Seté. Selecció dels centres amfitrions i observadors  
Huité. Seguiment i avaluació  
Nové. Certificació i inscripció en el registre de formació  
Deu. Avaluació final de l'activitat formativa  
Annex 1. Sol·licitud de participació en l'activitat iMou-te com a centre amfitrió  
Annex 2. Sol·licitud de participació en l'activitat iMou-te com a centre observador  
La Llei orgànica 3/2020, de 29 de desembre, en l'article 1 disposa l'obligació d'articular una educació de qualitat per a tot l'alumnat sobre la base de l'equitat, que garantisca la igualtat d'oportunitats per al ple desenvolupament de la personalitat, la inclusió educativa, la igualtat de drets i oportunitats que ajuden a superar qualsevol discriminació i l'accessibilitat universal a l'educació.  
En l'article 2.2 d'aquesta llei es commina els poders públics a parar atenció prioritària al conjunt de factors que afavoreixen la qualitat de l'ensenyament i, especialment, la qualificació i formació del professorat i el seu treball en equip.  
Des d'aquesta perspectiva, en l'article 102.1 se subratlla que la formació permanent constitueix un dret i una obligació de tot el professorat i una responsabilitat de les administracions educatives i dels mateixos centres.  
En la disposició addicional sisena de la Llei orgànica 3/2020, de 29 de desembre, es destaca l'impuls que han de rebre els processos de formació del professorat, així com la qualificació que ha d'aconseguir en el marc de les metes establides en l'Agenda 2030.  
L'Administració educativa ha de planificar la formació del professorat per a adequar-la a la realitat educativa, i impulsar un model de formació al servei de les necessitats del mateix sistema educatiu i de les derivades dels objectius institucionals, sense oblidar les necessitats que tot docent té en el seu exercici professional diari, així com les motivacions i aspiracions personals que contribuïsquen a una satisfacció personal.  
La Llei orgànica 3/2020, de 29 de desembre, en l'article 132, apartat l, atribueix a les direccions dels centres la labor de promoure experimentacions, innovacions pedagògiques, programes educatius, plans de treball i diferents formes d'organització.  
L'informe conjunt de 2015 del Consell i de la Comissió Europea sobre l'aplicació del marc estratègic per a la cooperació europea en l'àmbit de l'educació i la formació (ET 2020) estableix les noves prioritats per a la cooperació europea en educació i formació. Entre aquestes es prioritza el foment d'una educació i una formació obertes i innovadores, amb una plena incorporació a l'era digital. En aquest sentit, l'educació i la formació, a tots els nivells, poden beneficiar-se de la introducció de pràctiques i materials didàctics innovadors que hagen sigut provats i hagen mostrat ser capaços de contribuir de manera concreta a un aprenentatge inclusiu i compromés per a diferents tipus d'alumnes.  
  
Aquest informe dona suport a la promoció de l'excel·lència en la docència a tots els nivells, sent la concepció de programes de formació del professorat un d'aquests. S'emfatitza el potencial de les pedagogies actives i innovadores com l'ensenyament interdisciplinari i els mètodes col·laboratius, per a millorar el desenvolupament de capacitats i competències pertinents i d'alt nivell.  
En l'article 7.2 de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, es faculta la Subdirecció General de Formació del Professorat per a impulsar directament accions formatives d'interés general dirigides al conjunt de la comunitat educativa. Així mateix, en l'article 14.1 es defineixen les modalitats formatives sobre les quals se sustenta aquest model, i en el punt 2 es precisa que les activitats que no es corresponguen amb les modalitats mencionades s'assimilaran a una d'elles en funció de les seues característiques.  
En la Resolució de 28 de juny de 2022, de la Secretaria Autonòmica d'Educació i Formació Professional, per la qual s'estableix el Pla biennal de formació permanent del professorat corresponent als cursos 2022-2023 i 2023-2024, es concreten les sis línies estratègiques marc de la Conselleria d'Educació, Cultura i Esport, que constitueixen el referent per a la planificació i el desenvolupament de la formació permanent del professorat no universitari de la Comunitat Valenciana. La línia VI destaca com a factor clau del desenvolupament professional del professorat la seua formació.  
Sobre la base del que s'ha exposat, es regula la convocatòria de l'activitat de formació del professorat iMou-te: formació per al desenvolupament professional docent a través d'estades formatives en centres educatius.  
Per tot això, a fi de precisar l'organització, gestió i desenvolupament d'aquesta activitat de formació, en virtut de les competències que se'm confereixen en l'article 82.1 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 5 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
1. La present resolució té per objecte convocar l'activitat formativa iMou-te: formació per al desenvolupament professional docent i la millora de les competències directives a través d'estades formatives.  
Aquesta resolució serà aplicable des del curs 2022-2023 en avant. El calendari i les instruccions específiques de cada curs es publicaran en la pàgina web de la Subdirecció General de Formació del Professorat.  
  
2. Podran participar en aquesta convocatòria els centres sostinguts amb fons públics, dependents de la Conselleria d'Educació, Cultura i Esport, que impartisquen educació infantil, educació primària, educació secundària obligatòria, batxillerat, formació professional, formació de persones adultes, ensenyaments de règim especial i ensenyaments oficials d'idiomes.  
3. L'activitat s'implementarà a través d'estades formatives en centres sostinguts amb fons públics de la Comunitat Valenciana.  
  
Segon. Objectius de l'activitat formativa iMou-te  
La finalitat de l'activitat de formació del professorat iMou-te és fomentar la formació per al desenvolupament professional docent en les competències professionals que li són pròpies com ara: competència científica, didàctica, comunicativa, digital, en innovació, investigació i millora, treball en equip, gestió i organització i en habilitats relacionals i comunicatives, a través de l'observació i l'intercanvi d'experiències.  
  
Els objectius de l'activitat són:  
a) Proporcionar al professorat, a través d'estades formatives en centres educatius de referència de la Comunitat Valenciana, la possibilitat d'observar de manera directa altres bones pràctiques, metodologies, projectes, programes i enfocaments didàctics en els processos d'ensenyament-aprenentatge de l'alumnat, amb la finalitat de fomentar l'adaptació i l'aplicació activa de l'aprés en la seua pràctica docent.  
b) Afavorir la innovació educativa a partir de l'aprenentatge entre iguals entre els docents de la Comunitat Valenciana.  
c) Potenciar, a través dels CEFIRE, la formació permanent del professorat, dins de la seua autonomia i projecció intercentres, inclosa l'observació activa de la pràctica docent de tots els seus membres, l'intercanvi de bones pràctiques, la reflexió, la formació metodològica sobre aspectes innovadors en els processos organitzatius i didàctics i fins i tot la realització de projectes de manera conjunta, comptant amb l'assessoria i l'acompanyament dels CEFIRE.  
d) Dissenyar i aplicar protocols d'observació de bones pràctiques docents i potenciar accions metodològiques innovadores per a la millora dels processos d'ensenyament-aprenentatge de l'alumnat a través de les estades formatives.  
e) Fomentar l'aplicació en el centre educatiu dels coneixements i tècniques adquirits pel professorat que ha participat en l'estada formativa.  
f) Establir vies de comunicació que afavorisquen el desenvolupament de xarxes de col·laboració entre els centres educatius.  
g) Fomentar la millora de les competències directives a través de l'observació de models de gestió eficaces i innovadors que afavorisquen el bon funcionament dels centres educatius, l'atenció a la diversitat i la inclusió educativa i, com a conseqüència, l'èxit escolar del seu alumnat.  
  
h) Promoure estades formatives en les quals s'intercanvien, de manera específica, experiències pràctiques de formació professional de les diferents famílies professionals.  
  
Tercer. Finalitat i estructura de l'activitat formativa  
La finalitat de l'activitat formativa és la formació docent des del punt de vista de l'observació entre iguals, reflexió individual i/o grupal, intercanvi de bones pràctiques i implementació de l'aprés a l'aula o al centre del professorat participant.  
L'estada formativa pot centrar-se en l'observació global de l'estructura organitzativa-pedagògica d'un centre o en l'observació específica d'un projecte, programa, experiència, etc., que estiga desenvolupant el centre amfitrió.  
L'activitat formativa s'organitzarà de la següent manera:  
a) Sessió inicial informativa: tindrà com a finalitat explicar les pautes sobre el desenvolupament de l'activitat i la realització de l'informe final.  
Les dates i el lloc de realització d'aquesta sessió seran anunciades en la pàgina web de la convocatòria, https://ceice.gva.es/va/web/formacion-profesorado.  
b) Les sessions de les estades formatives per a l'observació de bones pràctiques es duran a terme en el centre educatiu amfitrió, des del moment en què s'hagen publicat els llistats de centres assignats i abans del 15 de juliol del curs acadèmic en què es participe.  
  
c) Presentació de l'informe final: tant els centres amfitrions com els observadors, una vegada finalitzada l'estada formativa, elaboraran un informe en el qual valoraran la seua experiència.  
Un dels objectius de les estades formatives per als centres observadors és provocar un efecte catalitzador mitjançant el qual es multipliquen i difonguen al professorat els aspectes innovadors apresos per a poder arribar a posar-los en pràctica en el propi centre.  
Aquest informe podrà presentar-se des de la finalització de l'activitat formativa fins al 15 de juliol del curs acadèmic en què es participe, sent condició indispensable presentar-lo per a rebre la certificació de la seua participació.  
d) Es publicarà, a l'inici de cada curs acadèmic, el calendari de desenvolupament de l'activitat formativa iMou-te en el web de la Subdirecció General de Formació del Professorat.  
  
Quart. Participació i organització  
Els centres podran catalogar-se com a:  
a) Centre amfitrió: iMou-te A.  
b) Centre observador: iMou-te O.  
Els centres amfitrions podran rebre els centres iMou-te O que consideren.  
L'estada formativa es desenvoluparà en el període acordat entre el centre amfitrió i el centre observador.  
L'activitat formativa iMou-te promourà l'estada formativa en aquells centres que desenvolupen projectes institucionals en els quals s'implique activament la comunitat educativa, així com l'intercanvi d'experiències de gestió de centres i del treball desenvolupat en les diferents famílies professionals.  
Les estades formatives iMou-te no podran suposar la paralització ni interrupció del funcionament ordinari dels centres docents en les seues activitats lectives, ni en el centre iMou-te A, ni en els centres iMou-te O.  
Les despeses generades per les estades formatives pròpiament dites seran assumides pels centres participants mitjançant les seues despeses ordinàries de funcionament.  
  
a) Centres iMou-te A Amfitrions  
1. Els centres amfitrions, d'ara en avant iMou-te A, indicaran en la sol·licitud la seua disponibilitat per a compartir amb els centres observadors les activitats innovadores que realitzen, les metodologies que apliquen, els projectes i programes que estan desenvolupant, les mesures organitzatives de millora de funcionament del centre, etc.  
2. Els centres que es presenten com a centre iMou-te A hauran de seleccionar una o diverses categories d'entre les referenciades en l'annex I.  
3. Per a cursar aquesta sol·licitud, el centre haurà de fer constar en aquesta la inclusió en la PGA d'aquesta activitat formativa i la seua aprovació per part del claustre de professorat.  
4. Cada centre iMou-te A podrà rebre els centres observadors que considere. D'altra banda, el centre iMou-te A haurà indicat en la sol·licitud presentada les persones designades per a acollir els centres iMou-te O.  
5. Les funcions que hauran d'assumir els centres iMou-te A són:  
a) Designar el professorat responsable de l'estada formativa.  
b) Assegurar l'adequada planificació de l'estada.  
c) Compartir amb el centre iMou-te O l'experiència pedagògica motiu de la visita, garantint que el professorat procedent d'aquest tinga l'oportunitat d'observar bones pràctiques, així com establir moments per a la reflexió, el diàleg i l'intercanvi d'experiències entre tots dos centres.  
d) Realitzar una proposta de difusió de l'activitat formativa iMou-te.  
  
6. Aquells centres que durant dos anys consecutius s'hagen mostrat com a centre iMou-te A seran reconeguts amb el segell de Centre iMou-te A Amfitrió.  
7. Els centres iMou-te A podran participar alhora com a centre iMou-te O, i tindrà preferència en l'adjudicació.  
8. Els centres seleccionats per al curs 2022-2023 seran inclosos en els següents cursos excepte renúncia explícita i comunicada a la Subdirecció General de Formació del Professorat per la direcció del centre abans del 15 de setembre del curs següent.  
Els CEFIRE assessoraran i acompanyaran els centres participants en aquesta experiència formativa.  
b) Centres iMou-te O observadors  
1. Els centres educatius que figuren com a destinataris de l'activitat de formació iMou-te poden participar com a centres observadors, d'ara en avant iMou-te O.  
2. El centre iMou-te O haurà de seleccionar una o diverses categories referenciades en l'annex II.  
3. El centre iMou-te O podrà participar amb el professorat que determine en l'estada formativa, les dades del qual farà constar en l'annex II.  
4. El centre iMou-te O haurà de fer constar en la sol·licitud la inclusió en la PGA d'aquesta activitat formativa i la seua aprovació per part del claustre de professorat.  
5. El centro iMou-te O podrà fer constar en la sol·licitud, per ordre de prioritat, fins a cinc centres amfitrions.  
6. Les funcions que hauran d'assumir els centres iMou-te O són:  
a) Designar el professorat participant en l'estada formativa.  
b) Assegurar l'adequada planificació de l'estada en coordinació amb el centre amfitrió.  
c) Realitzar una proposta de difusió de l'activitat formativa iMou-te.  
  
Els CEFIRE assessoraran i acompanyaran els centres participants en aquesta experiència formativa.  
  
Cinqué. Compromisos adquirits per les parts  
1. La Conselleria d'Educació, Cultura i Esport, a través de la Subdirecció General de Formació del Professorat, es compromet a:  
a) Planificar i fer el seguiment, a través dels CEFIRE, de les estades formatives.  
b) Certificar 20 hores de formació permanent al professorat participant i 6 hores al professorat ponent dels centres amfitrions.  
2. Els centres participants en l'activitat iMou-te es comprometen a:  
  
a) Incloure l'activitat formativa en la PGA.  
b) Organitzar i planificar les visites del professorat en l'estada formativa.  
c) L'equip directiu adoptarà les mesures organitzatives necessàries per a evitar que les estades formatives interferisquen en el bon funcionament del centre.  
d) Presentar, a través dels mitjans telemàtics establits en la pàgina web de la convocatòria, https://ceice.gva.es/va/web/formacion-profesorado, l'annex I o II, segons es tracte de centre iMou-te A o iMou-te O, d'acord amb el que s'indica en l'apartat sisé de la convocatòria.  
  
e) Comunicar a la Subdirecció General de Formació del Professorat, a través del correu oficial de contacte de la convocatòria, qualsevol imprevist que puga sorgir i que repercutisca en el desenvolupament de l'experiència formativa.  
f) Presentar l'informe final de l'estada formativa dins del termini establit.  
  
Sisé. Sol·licitud i termini de presentació de sol·licituds  
1. Els centres aspirants hauran d'emplenar la sol·licitud, annex I o II, segons es participe com a centre iMou-te A o centre iMou-te O, respectivament. Per a això, hauran de seguir les instruccions corresponents per a presentar la seua sol·licitud per via telemàtica, utilitzant els formularis específics dissenyats per a aquesta convocatòria. Aquests formularis estaran disponibles en el web de la Conselleria d'Educació, Cultura i Esport, en l'apartat Educació/Personal/Personal docent/Formació del professorat. Així mateix, mentre el procés romanga obert, es podrà recuperar la sol·licitud en qualsevol moment fent servir el número de sol·licitud i l'adreça de correu electrònic oficial del centre. En cas que es presenten diverses sol·licituds, només es tindrà en compte l'última presentada.  
2. Per a qualsevol dubte, els centres podran dirigir les seues consultes al correu xbodbt@khf.fl.  
3. L'ús dels mitjans telemàtics per a participar en el procediment comporta el consentiment de la persona sol·licitant al tractament de les dades de caràcter personal que siguen necessàries per a la tramitació del procés, d'acord amb la normativa vigent.  
4. La presentació de les sol·licituds es farà, exclusivament, a través de la plataforma informàtica habilitada a aquest efecte, segons s'indica en el punt 1, i d'acord amb els següents terminis:  
a) Centres amfitrions: 10 dies hàbils a comptar des de l'endemà de la publicació de la convocatòria. En cursos successius, a partir de la publicació en el web de la Subdirecció General de Formació del Professorat.  
b) Centres observadors: 10 dies hàbils a comptar des de l'endemà de la publicació del catàleg d'activitats oferides pels centres amfitrions.  
  
  
Seté. Selecció dels centres amfitrions i observadors  
1. La Subdirecció General de Formació del Professorat analitzarà les peticions presentades pels centres observadors per a assignar-los els centres amfitrions sol·licitats.  
2. Les sol·licituds seran ateses per ordre de presentació, donant prioritat als centres que participen com a amfitrions i observadors.  
3. A aquells centres als quals no es puga assignar un centre amfitrió dels sol·licitats, se'ls proposarà un altre centre alternatiu que tinga disponibilitat.  
4. La Subdirecció General de Formació del Professorat publicarà en la pàgina web de la convocatòria els llistats dels centres observadors i dels centres amfitrions assignats.  
5. El centre observador es posarà en contacte amb el centre amfitrió assignat per a acordar les dates i organitzar l'estada formativa.  
  
Huité. Seguiment i avaluació  
1. La Subdirecció General de Formació del Professorat realitzarà el seguiment i avaluació d'aquestes estades formatives i podrà recaptar dels centres educatius la informació que considere necessària per a la correcta valoració de les experiències.  
2. Així mateix, les persones assessores de formació dels CEFIRE de referència dels centres implicats en cada estada formativa, seran coneixedores del procés des del seu inici i col·laboraran amb el professorat participant en la planificació, organització, desenvolupament i avaluació de l'estada.  
  
Nové. Certificació i inscripció en el registre de formació  
1. La Subdirecció General de Formació del Professorat serà la responsable de certificar i realitzar la inscripció en el registre de formació.  
  
2. El professorat que haja participat en l'activitat formativa i així, a l'empara de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, i de l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitzen els funcionaris docents que imparteixen ensenyaments no universitaris de la Comunitat Valenciana, ho faça constar la direcció del seu centre després d'emplenar i presentar l'informe final, tindrà dret al reconeixement de 20 hores de formació permanent del professorat.  
Al seu torn, el personal responsable d'organitzar i dur a terme l'activitat formativa en els centres amfitrions, podrà rebre, per persona i projecte mostrat, un reconeixement de 6 hores d'impartició de formació i perfeccionament.  
Aquest reconeixement com a personal responsable dels centres amfitrions s'atorgarà a un màxim de tres persones per projecte mostrat.  
  
El personal docent dels centres amfitrions només podrà rebre un tipus de reconeixement, bé siga com a assistent (20 h), bé siga com a ponent (6 h).  
El reconeixement màxim com a assistent en centre observador serà de 20 h per docent i curs acadèmic.  
El reconeixement màxim com a assistent en centre amfitrió serà de 20 h per docent i curs acadèmic.  
El reconeixement màxim per impartició de formació i perfeccionament en centre amfitrió serà de 6 h per docent i curs acadèmic.  
  
  
Deu. Avaluació final de l'activitat formativa  
Una vegada desenvolupades les diferents activitats que integren l'activitat formativa iMou-te, la Subdirecció General de Formació del Professorat realitzarà una avaluació final de l'activitat formativa i la seua repercussió en la millora de la pràctica docent.  
  
València, 8 de novembre de 2022.- El secretari autonòmic d'Educació i Formació Professional: Miguel Soler Gracia.